Τροποποιημένη πρόταση ΚΑΝΟΝΙΣΜΟΥ ΤΟΥ ΕΥΡΩΠΑΪΚΟΥ ΚΟΙΝΟΒΟΥΛΙΟΥ ΚΑΙ ΤΟΥ ΣΥΜΒΟΥΛΙΟΥ περί των πρόδρομων ουσιών των ναρκωτικών (υποβλήθηκε από την Επιτροπή σύμφωνα με το άρθρο 250 παράγραφος 2 της Συνθήκης ΕΚ)

2002/0217 (COD)

Τροποποιημένη πρόταση ΚΑΝΟΝΙΣΜΟΥ ΤΟΥ ΕΥΡΩΠΑΪΚΟΥ ΚΟΙΝΟΒΟΥΛΙΟΥ ΚΑΙ ΤΟΥ ΣΥΜΒΟΥΛΙΟΥ περί των πρόδρομων ουσιών των ναρκωτικών

(Κείμενο που ενδιαφέρει τον ΕΟΧ)

1. Ιστορικο

Διαβίβαση της πρότασης στο Συμβούλιο και στο Ευρωπαϊκό Κοινοβούλιο - COM (2002) 494 τελικό - 2002/0217 (COD) - σύμφωνα με το άρθρο 95 της Συνθήκης: 10 Σεπτεμβρίου 2002

Γνωμοδότηση της Ευρωπαϊκής Οικονομικής και Κοινωνικής Επιτροπής: 26 Φεβρουαρίου 2003

Γνωμοδότηση του Ευρωπαϊκού Κοινοβουλίου - πρώτη ανάγνωση: 11 Mαρτίου 2003

2. Στοχοσ τησ προτασησ τησ επιτροπησ

O κύριος στόχος της αρχικής πρότασης ήταν η ενημέρωση του συστήματος της ΕΕ για τον έλεγχο και την παρακολούθηση του ενδοκοινοτικού εμπορίου για ορισμένες χημικές ουσίες που μπορούν να χρησιμοποιηθούν για την παρασκευή παράνομων ναρκωτικών. Με τη μετατροπή της τρέχουσας οδηγίας 92/109/EΟΚ, περιλαμβανομένης της νομοθεσίας εφαρμογής (κανονισμός (EΚ) αριθ. 1485/96, όπως έχει τροποποιηθεί) σε κανονισμό, η Επιτροπή έχει ως στόχο:

1. να βελτιώσει και να ενημερώσει το ισχύον σύστημα της ΕΕ για τον έλεγχο των πρόδρομων ουσιών στο εσωτερικό εμπόριο.

2. να απλουστεύσει τη νομοθεσία, καθιστώντας την περισσότερο φιλική για τον χρήστη, τόσο για τους οικονομικούς φορείς όσο και για τις εθνικές αρμόδιες αρχές.

3. να εναρμονίσει τα δύο νομικά μέσα που ρυθμίζουν το θέμα αυτό (οδηγία 92/109/EΟΚ για το εσωτερικό εμπόριο της ΕΕ και κανονισμός (EΟΚ) αριθ. 3677/90 για το εμπόριο μεταξύ της ΕΕ και τρίτων χωρών), ώστε να είναι εφικτή η ταυτόχρονη ενημέρωση των δύο μέσων, πράγμα που σήμερα δεν μπορεί να γίνει εξ αιτίας της ανάγκης εφαρμογής εθνικών μέτρων για τις τροποποιήσεις της οδηγίας 92/109/EΟΚ.

Η τροποποιημένη πρόταση προσθέτει μια νέα αιτιολογική σκέψη που κάνει σαφέστερο το στόχο της οδηγίας.

3. Γνωμη τησ επιτροπησ οσον αφορα τισ τροπολογιεσ που ενεκρινε το κοινοβουλιο

3.1. Τροπολογίες που αποδέχεται η Επιτροπή: 1

Η Επιτροπή μπορεί να κάνει δεκτή την τροπολογία 1, η οποία προτείνει την εισαγωγή νέας αιτιολογικής σκέψης 4α, η οποία υπογραμμίζει τη σημασία του νέου μέσου στο πλαίσιο μιας ΕΕ που, από το επόμενο έτος, θα περιλαμβάνει 25 κράτη μέλη:

(4a) Η αντικατάσταση της οδηγίας 92/109/ΕΟΚ από τον εν λόγω κανονισμό αποκτά ιδιαίτερη σημασία στο πλαίσιο της διεύρυνσης της Ευρωπαϊκής Ένωσης, εφόσον οιαδήποτε τροποποίηση της οδηγίας και των παραρτημάτων της θα είχε ως αποτέλεσμα τη λήψη εκτελεστικών μέτρων σε εθνικό επίπεδο σε περίπου 25 κράτη.

3.2. Τροπολογίες που δεν αποδέχεται η Επιτροπή: 2 και 3.

Η Επιτροπή δεν μπορεί να δεχθεί την τροπολογία 2, με την οποία ζητείται η ετήσια ενημέρωση του καταλόγου των μη διαβαθμισμένων ουσιών που παρακολουθούνται σε εθελοντική βάση από τους οικονομικούς φορείς. Σήμερα, ο κατάλογος επανεξετάζεται και, εάν κριθεί σκόπιμο, τροποποιείται σε κάθε συνεδρίαση της επιτροπής που αναφέρεται στο άρθρο 15, η οποία συνέρχεται τέσσερις φορές ετησίως. Επομένως, η προταθείσα τροπολογία δεν επιφέρει καμιά βελτίωση στο σύστημα.

Η Επιτροπή δεν μπορεί να δεχθεί την τροπολογία 3. Το πρώτο τμήμα της τροπολογίας θα υποχρέωνε τα κράτη μέλη να διαβιβάζουν ετήσια έκθεση για τα μέτρα που λαμβάνουν κατ' εφαρμογή του κανονισμού. Καθώς ο κανονισμός μετά την έγκρισή του θα είναι άμεσα εφαρμοστέος, η προταθείσα τροπολογία δεν κρίνεται χρήσιμη. Tο δεύτερο τμήμα της τροπολογίας, που προβλέπει την αξιολόγηση του νέου συστήματος τρία χρόνια μετά την έναρξη ισχύος του, δεν θεωρείται ότι προσθέτει ουσιαστικό όφελος. Στο πλαίσιο αυτό, πρέπει να σημειωθεί ότι στόχος της πρότασης της Επιτροπής είναι η μετατροπή του μέσου, δηλαδή από οδηγία σε κανονισμό, και όχι η αλλαγή του συστήματος. Πρέπει επίσης να σημειωθεί ότι το 2002 πραγματοποιήθηκε αξιολόγηση του ισχύοντος συστήματος.

3.3. Τροποποιημένη πρόταση

Έχοντας υπόψη το άρθρο 250 παράγραφος 2 της Συνθήκης ΕΚ, η Επιτροπή τροποποιεί την πρότασή της σύμφωνα με τα ανωτέρω.